पावरलूम में काम करने वाले अधिकतर मजदूर उत्तर प्रदेश, बिहार, पश्चिम बंगाल और ओडिशा के रहने वाले हैं. नोटबंदी की सबसे ज्यादा मार इन्हीं मजदूरों पर पड़ी है. कारोबारियों के पास मजदूरी देने के लिए नगदी नहीं है इसलिए यहाँ कार्यरत मजदूरों को रहने, खाने की दिक्कतें आने लगी हैं. कारोबारी चाह कर भी इन मजदूरों की मदद नहीं कर पा रहे हैं. जैसे जैसे दिन बीतता जा रहा है, मजदूर निराश होकर अपने गांवों को लौटने लगे हैं. कारोबारियों को आशंका है कि मजदूरों का पलायन अगर जल्द ना रोका गया, तो भिवंडी का पूरा कपड़ा उद्योग ही बर्बाद हो जाएगा. पावरलूम एवं सायजिंग उद्योग से जुड़े पूर्व विधायक अब्दुल रशीद ताहिर मोमिन का कहना है कि एक बार अगर मजदूर अपने घरों को लौट जाते हैं तो 3-4 महीने से पहले लौट के नहीं आते. यानी अगले चार महीने के लिए कारोबार पूरी तरह ठप्प हो जायेगा.